מיקרוסופט מעמיקה את מעורבותה העסקית ביפן ומחזקת את קשריה עם האוניברסיטאות שם.
שיתוף הפעולה העסקי החל בתחילת השבוע, עם הודעה משותפת למיקרוסופט וטושיבה כי הן מרחיבות באופן משמעותי את שיתוף הפעולה ביניהן. החברות הבטיחו כי שיתוף הפעולה הטכנולוגי בתחומי החומרה והתוכנה יאיץ את הליך פיתוחם של מוצרי אלקטרוניקה ומחשבים חדשים.
בשלב הראשון, מתכננות השתיים לפתח נגני HD-DVD, פורמט ה-DVD החדש של טושיבה, שיפעלו תחת ממערכת ההפעלה Windows CE. בעתיד מתוכננים מחשבי מחברת (Tablet PC) מבוססי Windows XP ומחשבי Media Center. שמועות אחרות גורסות שגם גרסת XBOX הבאה של מיקרוסופט תגיע עם HD-DVD מובנה.
ביל גייטס, השוהה השבוע ביפן, אמר כי תחומי המחקר לא יוגבלו למחשבים, ויגלשו גם לתחומים כגון ביולוגיה וחקר הסביבה. גייטס לא הסגיר את עלויות שיתוף הפעולה, אך אנליסטים מעריכים כי מיקרוסופט תוציא השנה 6.7 מיליארד דולר על מחקר ופיתוח במרכזיה השונים בעולם.
מיקרוסופט מנסה, באמצעות רזרבות הכספים העצומות שלה, להחליש את התלות שלה במשפחת מוצרי Windows ולהכנס גם לתחומים אחרים, רווחיים לא פחות.